text: Politi undersøger om brand i hus var påsat
  05 august 2018 kl. 17.25
  En knust rude og en åbentstående terrassedør giver politiet mistanke om, at en brand ved Jelling søndag eftermiddag var påsat.
  Der mødte Trekantområdets Brandvæsen en knust rude og en åben terrassedør, da brandvæsnet søndag eftermiddag blev kaldt ud til en brand på Vejlevej i Hørup ved Jelling.
  Huset står tomt for tiden, og da brandvæsnet ankom, blev slukningsmandskabet mødt af en ulmende brand på husets 1. sal. En brand, der potentielt kunne have bredt sig gennem etageadskillelsen til underetagen.
  Stig Simonsen, vagtchef, Sydøstjyllands Politi.: "Der var flere arnesteder, og derfor kan vi nærmest med sikkerhed konkludere, at branden er påsat"
  Branden kunne dog hurtigt slukkes, men huset har fået omfattende sod- og røgskader samt brandskader.
  Politiet undersøgte søndag eftermiddag brandstedet og konkluderer, at der formentlig er tale om en påsat brand.
  - Der var flere arnesteder, og derfor kan vi nærmest med sikkerhed konkludere, at branden er påsat, siger vagtchef Stig Simonsen, Sydøstjyllands politi, til TV SYD.
  Politiet fortsætter de tekniske undersøgelser af brandstedet mandag for at fastslå brandårsagen.
  